Návrh koncepcie spolupráce SR 
a Organizácie OSN pre priemyselný rozvoj
(UNIDO) na roky 2005 - 2007

SR uskutočňuje svoju politiku v UNIDO spolu s ostatnými štátmi EÚ. S členskými štátmi EÚ koordinuje svoje postoje pri prijímaní zásadných rozhodnutí v rozhodovacích orgánoch UNIDO. V súčasnosti je SR členom riadiaceho orgánu UNIDO – Rady priemyselného rozvoja.  V súvislosti so vstupom do EÚ sa od SR súčasne očakáva aktívna donorská politika vo vzťahu k rozvojovým krajinám. 

	Od začiatku svojho pôsobenia v UNIDO sa Slovenská republika aktívne zúčastňovala na činnosti riadiacich orgánov. SR bola členom Programového a rozpočtového výboru                  a  v decembri 2003 bola zvolená na 4 - ročné funkčné obdobie za člena Rady priemyselného rozvoja. Na 30. zasadnutí Rady priemyselného rozvoja  (Viedeň 20. 6. - 23. 6. 2005)                    SR podporila afrického kandidáta K. Yumkellu (Sierra Leone) na post generálneho riaditeľa UNIDO. Jeho menovanie formálne vykoná generálna konferencia UNIDO na svojom zasadnutí koncom roku 2005. K. Yumkella tak na uvedenom poste vystrieda po dvoch funkčných obdobiach  C. Magariňosa.

	SR doteraz realizovala spoluprácu s UNIDO v rozličných inštitucionálnych formách                         od memoranda o porozumení, zverenecký fond (trust fund), až po trojročné fungovanie Centra pre podporu investícií a technológií (ITPO) v Bratislave. Od roku 2002, keď vláda SR uznesením č. 840 zo 7. augusta 2002 rozhodla o ukončení činnosti centra UNIDO (ITPO),  pokračovala SR v spolupráci s UNIDO podporou regionálnych aktivít v oblasti čistejšieho trvaloudržateľného priemyselného rozvoja s výrazným zapojením MŽP SR do uvedených aktivít. 

V júni 2002 sa v rámci spolupráce SR – UNIDO uskutočnila v Bratislave medzinárodná konferencia ministrov životného prostredia krajín strednej a východnej Európy – Medzinárodné fórum o stratégiách a prioritách environmentálnych odvetví. Na konferencii mala svoje zastúpenie aj Európska komisia. SR od začiatku svojho členstva  v  UNIDO, okrem uhrádzania riadneho členského príspevku, prispievala aj na aktivity UNIDO a realizáciu jej programových cieľov formou dobrovoľných príspevkov do Fondu pre priemyselný rozvoj (IDF). 

V súčasnosti SR (k 30. 6. 2005) eviduje na príslušných účtoch UNIDO  nasledovné finančné prostriedky, ktoré sú zostatkom po predchádzajúcich aktivitách: 
a) finančný zostatok na účte zvereneckého fondu („trust fund“):  7981,- USD
b) finančný zostatok na účte IDF : 341 641,- USD

spolu:  349 622,- USD

	Finančný zostatok na účte IDF UNIDO sa ponecháva na financovanie rozvojových projektov  SR v rámci UNIDO v zmysle návrhu Administratívnej dohody medzi UNIDO a vládou SR týkajúcej sa účelového príspevku do Fondu pre priemyselný rozvoj (ďalej len administratívna dohoda), ktorá je súčasťou tohto materiálu. Toto riešenie umožňuje realizovať ciele politiky SR v rámci rozvojovej pomoci na pôde UNIDO, pričom nekladenie v prvej etape ďalšie nároky na štátny rozpočet pri plnení týchto cieľov.

Predpokladá sa čerpanie uvedeného zostatku v priebehu troch rokov 2005 – 2007              so začiatkom čerpania v roku 2005.  Každý rok  bude vyčlenená na realizáciu projektov  suma cca 100 000 USD. Jej presné určenie bude závisieť od rozsahu konkrétnych schválených projektov v danom roku. Porovnateľné celkové prostriedky okolo 100 000 – 125 000 USD ročne poskytujú na projekty UNIDO v súčasnosti aj iné krajiny V 4 ako ČR a Maďarsko . 

	Na základe čl. II., ods. 1 administratívnej dohody bude ustanovený spoločný programový výbor SR - UNIDO, ktorého úlohou bude výber, posudzovanie a schvaľovanie konkrétnych projektov. Schvaľované projekty budú zodpovedať prioritám v činnosti UNIDO, ako aj teritoriálnym prioritám Strednodobej koncepcie oficiálnej rozvojovej pomoci SR                  na roky 2003 - 2008. 

Aktivity UNIDO sú realizované v ôsmich prioritných oblastiach: 

1.	 Riadenie priemyslu a štatistika;
2.	Investície a podpora technológií;
3.	Priemyselná konkurencieschopnosť a obchod;
4.	Rozvoj súkromného sektora a tvorba podnikateľského prostredia;
5.	Agropriemysel;
6.	Trvalo udržateľná energia a klimatické zmeny;
7.	Montrealský protokol;
8.	Riadenie životného prostredia.

Teritoriálne priority oficiálnej rozvojovej pomoci SR na roky 2003-2008:

Srbsko a Čierna Hora je prvou programovou krajinou pre slovenskú rozvojovú pomoc.                     Do indikatívneho zoznamu projektových krajín v abecednom poradí sú zaradené – Afganistan, Albánsko, Bosna a Hercegovina, Kazachstan, Kenská republika, Kirgizsko, Macedónsko, Mongolsko, Mozambik, Sudán, Tadžikistan, Uzbekistan. 
	Priority UNIDO pre oblasť životného prostredia predstavujú široké spektrum možností aj pre zapojenie Ministerstva životného prostredia SR. V rámci  riadenia životného prostredia  je možné spoluprácu SR a UNIDO upriamiť tiež na oblasti využívania obnoviteľných zdrojov energie, ako aj na oblasť integrovaného manažmentu povodí. 
Pri realizácii projektov, pokiaľ to zameranie a podmienky realizácie projektov umožnia, sa ráta s účasťou slovenských subjektov (podniky, mimovládne organizácie), resp. expertov. 

V zmysle administratívnej dohody bude UNIDO slovenskej strane predkladať priebežné a záverečné správy o realizácii schválených projektov, ako aj príslušné finančné správy. Po vyčerpaní finančných prostriedkov, ktorými SR v súčasnosti disponuje  v rámci IDF, resp. ukončení realizácie schválených projektov, bude vláde SR predložený materiál, ktorý túto etapu vyhodnotí a navrhne ďalší postup, resp. pokračovanie spolupráce SR – UNIDO. Návrh administratívnej dohody je postavený tak, že po ukončení a vyhodnotení prvej etapy a v nadväznosti na príslušné rozhodnutie vlády SR bude môcť slovenská strana pokračovať v takejto forme spolupráce s UNIDO aj v ďalšom období na báze pravidelných donorských príspevkov prostredníctvom Fondu pre priemyselný rozvoj.

Predmetný materiál nemá žiadny finančný, ekonomický, environmentálny vplyv, vplyv na zamestnanosť a podnikateľské prostredie.